
דין אמת 
צבי ויינגרטן
שיח לשבת לך לך
לפני פחות מחודש התחלנו מחזור נוסף של קריאת התורה שכולל, לצד הקריאה הקהילתית, גם את הנוהג של קריאת שמו"ת (שניים מקרא ואחד תרגום), כאשר ה"תרגום" המקובל לצורך זה הוא תרגומו של אונקלוס לארמית, אם כי יש רבים שנותנים עדיפות לפירושו של רש"י. לבד מהבדלי השפה, התוכן והגישה שונים לחלוטין ובעוד רש"י משתמש במקורות המדרשיים ומרבה לצטט מהם בתרגומו של אונקלוס ניתן לראות לפעמים נאמנות כמעט עיוורת לטקסט המקראי. הפירוש של רש"י מבטא תפיסה דתית הקוראת את המקרא דרך עיניה של המסורת והטקסט המקראי הופך לקונטקסט בעולם הדתי הרחב. דומה שאונקלוס, לעומת זאת, מציג את התורה כמעט כמות שהיא, "as is".

דווקא משום כך, החריגות של אונקלוס מהתרגום המילולי של הפסוקים בולטות כל כך והן מהוות מעין חתימת מחבר, חדירה למודעות ולמגמות של האדם היוצר. בכוונתי להתייחס לתרגום פסוק שבעיני הוא משמעותי, לא רק בגלל התרגום אלא בעיקר משום שהוא מבליט את מה שכל כך חסר בטקסט עצמו.

חָלִלָה לְּךָ מֵעֲשֹׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַצַּדִּיק כָּרָשָׁע חָלִלָה לָּךְ הֲשֹׁפֵט כָּל הָאָרֶץ לֹא יַעֲשֶׂה מִשְׁפָּט.

בראשית יח, כה

קושטא אנון דינך מלמעבד כפתגמא הדין לשיצאה זכאה עם חייבא ויהי זכאה כחייבא קושטא אנון דינך דיין (הדיין) כל ארעא ברם יעביד דינא.

אונקלוס על אתר

אונקלוס מתרגם את המילים "חלילה לך" כ"קושטא אנון דינך" – 'אמת הם משפטיך'. האמנם, הזהו פירושו של צמד המילים? רש"י בעקבות ר' אבא בר כהנא
 מסיק בדיוק את ההיפך: "חולין הוא לך, יאמרו כך הוא אומנתו, שוטף הכל, צדיקים ורשעים, כך עשית לדור המבול ולדור הפלגה". בל נטעה, המשמעות, בסופו של חשבון, שווה פחות או יותר – על פי שתי הפרשנויות כוונת אברהם להביע התנגדות כמעט אינהרנטית לדין שעומד הקב"ה לבצע בסדום. אולם, ההבדל הוא בנוסח – לפי אונקלוס, אברהם אומר שדיני הקב"ה הם אמת ולכן לא ייתכן שהוא יעשה כפי שהוא מתעתד לעשות; לפי רש"י, אברהם אומר לקב"ה שמה שהוא מתעתד לעשות עלול לחלל את שמו של הקב"ה. לשם הבהרה אומר שההבדל טמון בסיטואציית היום למחרת: באם הקב"ה לא ישעה כלל לדברי אברהם לפי אונקלוס, יקבל אברהם את דין הקב"ה כנכון, כאמתי וכמוסרי; לפי רש"י, אברהם ישמור על עמדתו האנושית שמעשיו נטולי ההסבר של הקב"ה אינם תקינים. 

הדרך הקלה היא לסווג את שיטת אונקלוס כדתיות מצויה ולעבור הלאה לדברים מעניינים יותר. דרך הגונה יותר היא לשאול מה גרם לאונקלוס לצאת משלוותו ולחרוג ממנהגו?

כאמור, אונקלוס שם בפי אברהם את ההצהרה שמשפט א-לוהים אמת. הדגשה זו מלמדת על חשש שדברי אברהם יובנו שלא כהלכה – כאילו הוא מטיל ספק בדינו של הקב"ה. אפשרות זו, מזכירה דמות מקראית אחרת, את איוב, שלאורך ספרו נלחם במטרה לזכות במשפט הוגן מול הקב"ה. בבסיס דבריו של איוב עומד הספק ואולי אפילו ההתכחשות למשפט האלוהי. אונקלוס יוצר חיץ בין שתי הדמויות ומעמיד את אברהם בצדו השני של מתרס. איוב פונה לקב"ה באמצעות מידת הדין, אברהם פונה אליו באמצעות מידת רחמים.

את המתח שבין שתי הדמויות האלו ניתן למצוא במספר מקורות בספרות חז"ל
 ובולטת ביניהם ההשוואה הישירה שעולה מדו שיח אגדתי שמתנהל בין הקב"ה ואיוב:

[יהי ביתך] פתוח לרוחה כדרך שהיה ביתו של איוב פתוח לצפון ולדרום למזרח ולמערב. וכך היה איוב אומר מכל מקום שיבוא אדם לשם יכנס שנאמר דלתי לאורח אפתח (איוב ל"א ל"ב). התחיל איוב אומר אני לא הייתי עושה כאחרים. אחרים הם אוכלים פת נקיה ומאכילין לעניים פת קיבר. אחרים הם לובשים בגדי מלתין ומלבישין לעניים בגדי שקין. אני לא עשיתי כן אלא ממה שהייתי אוכל הייתי מאכיל (לאחרים) [לעניים] וממה שהייתי לובש הייתי מלביש (לאחרים) [לעניים] שנאמר אם לא [ברכוני] חלציו ומגז כבשי יתחמם (שם שם כ"א) ממלתין שהייתי גוזז ולובש הייתי מלביש (לאחרים) [לעניים]. התחיל איוב משתבח ואומר מה עשה אברהם אבינו ולא עשיתי אני. אמר לו איוב עד מתי אתה משתבח [אתה] אם לא בא עני לתוך ביתך לא היית מרחם עליו אבל אברהם לא עשה כן אלא מיום שלישי [למילה] הלך וישב לו על פתח (ביתו) אהלו שנאמר והוא יושב פתח האהל כחום היום.

אבות דרבי נתן (ב), יד  

הפער בין איוב לאברהם מוסבר באמצעות תיאור ההתנהלות שלהם – איוב מחכה לאורחים, אברהם יוצא ומקבץ אותם. הביתיות של איוב היא כוח ויכולתו לחלוק את הביתיות הזו ראויה לכל הערכה. אף על פי כן ברור שהוויתור של אברהם על הנוחות של הביתיות ויציאה לחומה של השמש הם מעשה הרבה יותר חד. אברהם מוותר על הכוח – את פעילותו הוא עושה מחוץ לבית, עד כדי כך שהמעשה היחיד שמצוין כמתבצע מתוך ביתו של אברהם הוא גירוש הגר.

אברהם חי את חייו בחוץ ובמצב כזה החושים מתקהים או נעשים סופר-רגישים. המעמד של ההתמקחות על סדום הוא מעמד של רגישות ועלול גם להתפתח לכדי מאבק ישיר בין הא-לוהים והאדם. אלא שאברהם מגיע מעמדה של חסד, מעמדה של קבלת העמדה השנייה וכחלק מקבלתה הוא מביע את דעתו. אמנם, מול א-לוהים קל להתווכח בהתנצלויות – ולוואי שנתנהג כך גם מול בני אדם. 

� בבלי עבודה זרה ד, ע"א; לר' אחא מיוחסת דרשנות דומה בבראשית רבה לט, ו. 


� ראו: תוספתא סוטה ו, א; ירושלמי ברכות פ"ט, ה"ה; סוטה פ"ה, ה"ה והלאה; בבלי סוטה לא, ע"א; בבא קמא צב, ע"א; בבא בתרא טו, ע"ב והלאה; אדר"נ (ב), מה; ובמדרשי אגדה. 

